**Республикалық адвокаттар алқасы Төралқасының**

**Шешімімен бекітілген**

**2025 жылғы 14 сәуір**

**Адвокаттық мантияны кию тәртібі, формасы және сипаттамасы туралы Ереже**

**1. Жалпы ережелер**

1. Осы Ереже "Адвокаттық қызмет және заң көмегі туралы" Қазақстан Республикасы Заңының 33-бабының 6-тармағын, 68-бабы 3-тармағының 18-3) тармақшасын іске асыруға әзірленді, оған сәйкес адвокат сот отырыстарына адвокаттық мантия киіп қатысуға құқылы, ал Республикалық адвокаттар алқасының төралқасы адвокаттық мантияның нысаны мен сипаттамасын бекітеді.

2. Ереже Қазақстан Республикасының аумағында адвокаттың кәсіби қызметінің маңызды атрибуты болып табылатын адвокаттық мантияны кию тәртібін, сипаттамасы мен нысанын реттейді.

3. Мантия осы Ережеге сәйкес сот процестеріне және өзге де іс-шараларға қатысу кезінде адвокаттың ресми сыртқы келбетінің элементі болып табылады.

4. Сот отырыстарында мантия кию адвокаттың міндеті емес, оның құқығы болып табылады. Адвокат нақты сот процесінің мән-жайларын негізге ала отырып, мантия кию туралы өз бетінше шешім қабылдауға құқылы.

**2. Мантияның сипаттамасы**

5. Адвокаттық мантия жоғары сапалы қара атлас матадан жасалады.

6. Биіктігі 5 сантиметр мантияның тік жағасы Қазақстан Республикасының Мемлекеттік туының түсін білдіретін көгілдір түспен орындалады. Бұл дизайн элементі адвокаттың маңызды конституциялық-құқықтық миссиясын, оның қоғамдық-құқықтық мәртебесін, сондай-ақ мемлекеттілікке және оның атрибуттарына деген құрметін көрсетеді. Жағаны толықтыратын ұлттық стильдегі өрнектер мәдени мұра мен ұлттық рәміздермен байланысты күшейтеді.

Мантияның тік жағасы сот процесінде адвокаттың адам құқықтарын қорғаудағы табандылығы мен беріктігін білдіреді.

7. Мантияның ұзын жеңдері бар және биіктігі 9 сантиметр қайырмалармен безендірілген.

8. Түймелері немесе басқа жабылатын элементі жоқ мантияның ашық стилі адвокаттың тәуелсіздігін және оның еркін кәсіпке жататындығын білдіреді.

9. Мантияның алдыңғы жағы оң және сол жағында симметриялы орналасқан ені 2,5 сантиметр болатын екі түзу таспамен безендірілген. Таспалар ұлттық стильдің элементтерін көрсететін сары түсті өрнекпен көгілдір түсте жасалған. Мұндай ресімдеу Қазақстан Республикасының мемлекеттік туының түстерін бейнелейді, ал таспалардың орналасу симметриясы әділеттілік қағидаттарына сәйкес келетін тепе-теңдікті, теңдік пен бейтараптылықты атап көрсетеді. Бұл дизайн элементі сонымен қатар адвокаттың маңызды конституциялық-құқықтық миссиясын және мемлекеттік рәміздерге құрметті атап көрсетеді.

10. Мантияның ұзындығы тізе деңгейінен төмен болуы керек, бұл адвокаттың кәсіби мәртебесіне сәйкес келетін ресми және өкілдік келбетін қамтамасыз етеді.

**Өлшемдері:** Мантия жеке параметрлерге сәйкес таңдалады: бой ұзындығы (165 см-ге дейін, 175 см-ге дейін, 185 см-ге дейін, 195 см-ге дейін), мойын айналымы және жартылай кеуде айналымы.

11. Мантияның техникалық сипаттамасы және түрі осы Ереженің 1, 2-қосымшаларында.

**3. Мантия кию және тігу тәртібі**

12. Мантияны адвокат сот отырыстарына, сондай-ақ осы Ереженің 4-тармағын ескере отырып, өзге де салтанатты іс-шараларға қатысқан кезде киюі тиіс.

13. Мантияның ішінен адвокат Адвокаттардың кәсіптік әдебі кодексіне сәйкес келетін киім киюі керек. Сот процестеріне қатысу үшін қажетті ресми стильге сәйкес келмейтін спорттық аяқ киімді немесе басқа күнделікті киімді пайдалануға жол берілмейді.

14. Адвокат мантияны таза және ұқыпты ұстауға, ластану мен зақымдануды уақтылы жоюға міндетті.

15. Адвокат мантияны осы Ережеде белгіленген қалыптар немесе үлгілер бойынша жеке тәртіппен тігуге құқылы.

16. Дайындалған мантия фотосурет түрінде осы Ережеге қоса берілген мантияның сипаттамасы мен үлгісіне қатаң сәйкес келуі тиіс.

**4. Қорытынды ережелер**

 17. Осы Ережемен реттелмеген мәселелер Қазақстан Республикасының қолданыстағы заңнамасына сәйкес шешіледі.

**№1 қосымша**

**Адвокаттық мантияның техникалық сипаттамасы**

**1. Материалдар:**

* **Негізгі мата:** Қара атлас (100% полиэстер), тығыздығы 200 г/м2, қыртысқа төзімді.
* **Тік жаға:** Көк атлас, тығыздығы 150 г/м2, ұлттық стильдегі өрнектермен.

**2. Құрылысы:**

* **Пішін:** түзу бос кесу, тізе деңгейінен төмен ұзындық.
* **Жеңдер:** ұзын, классикалық, биіктігі 9 см қайырмалармен.
* **Фасон:** ашық, бекіткіштер жоқ.
* **Сәндік элементтер:**
	+ Алдыңғы жағы сары өрнектері бар көк матадан жасалған екі параллель таспамен (ені 2,5 см) безендірілген.
	+ Жағасы тік, биіктігі 5 см, ұлттық өрнегі бар көк түсті.

Ұлттық өрнектер жеке таспада басып шығару түрінде орындалуы мүмкін.

**3. Өлшемдері:**

* Өнімнің стандартты ұзындығы: 120-140 см (бой ұзындығына байланысты).
* Жеңнің ұзындығы: 60-65 см.
* Өлшем қатары:
	+ Бой ұзындығы: 165 см-ге дейін, 175 см-ге дейін, 185 см-ге дейін, 195 см-ге дейін.
	+ Мойын айналымы: 35–50 см.
	+ Жартылай кеуде айналымы: 40–65 см.

**4. Күтім:**

* 30°C жоғары емес температурада машинада жуу.
* Төмен температурада үтіктеу (110°C дейін).
* Күрделі дақтарды кетіру үшін химиялық жолмен тазартуға рұқсат етіледі.

**Қосымшалар:**

* Дайын мантияның фотосуреттері (2-қосымша).

